Viktor Tihonov (mlađi)
Viktor Vasiljevič Tihonov (; 12. maj 1988, Riga, Sovjetski Savez) profesionalni je ruski hokejaš na ledu koji igra na poziciji desnog krila.

Trenutno igra za ekipu HK SKA iz Sankt Peterburga koja se takmiči u Kontinentalnoj hokejaškoj ligi (KHL) (od sezone 2011/12).

Sa seniorskom reprezentacijom Rusije osvojio je titulu svetskog prvaka na SP 2014. u Minsku.

Potiče iz čuvene ruske hokejaške porodice. Njegov deda je čuveni ruski i sovjetski hokejaški trener Viktor Tihonov, a otac Vasilij takođe je bio hokejaški trener.

Karijera 
Viktor Tihonov rodio se u Rigi (danas Letonija) 1988. godine, pošto je njegov otac Vasilij u to vreme radio kao trener riškog Dinama. Kada je Viktor imao svega 4 godine njegovi roditelji su se preselili u Kaliforniju, gde je Viktor i počeo da trenira hokej. Sa porodicom se vraća u Rusiju 2003. godine i treniranje nastavlja u školi hokeja moskovskog CSKA.

Za rezervni tim Moskovljana zaigrao je u sezoni 2004/05. u trećeligaškom rangu takmičenja, a već naredne sezone prešao je u redove drugoligaša iz grada Dmitrova. Potom prelazi u ekipu Severstalja iz Čerepoveca za koju je igrao naredne dve sezone.

Na ulaznom draftu NHL lige 2008. izabran je kao 28. pik u prvoj rundi od strane Finiks Kojotsa, ekipe sa kojom je potpisao profesionalni trogodišnji ugovor u julu iste godine. U NHL-u je debitovao već u utakmici otvaranja sezone 2008/09, odigranoj 12. oktobra protiv ekipe Kolambus Blu Džaketsa. Tokom debitantske sezone odigrao je ukupno 61 utakmicu uz postignutih 8 golova i 16 poena, što je bio dosta skroman učinak za klasičnog napadača, te je prosleđen u ekipu San Antonio Rampejdža iz AHL-a na dodatno uigravanje.

I sezonu 2009/10. Tihonov je započeo u AHL ligašu iz San Antonija, ali je nakon skromnog učinka od svega 2 pogotka na 18 utakmica vraćen u ekipu Severstalja na pozajmicu. Kako je za čerepovačkog KHL ligaša tokom trajanja pozajmice uspeo da postigne 14 pogodaka na 25 utakmica, sredinom marta je ponovo vraćen u Kojotse, i tu sezonu završio je u redovima drugog tima ekipe iz Finiksa. Celu narednu sezonu proveo je u ekipi iz San Antonija.

Iako je u avgustu 2011. produžio ugovor sa Kojotsima na još jednu sezonu, Tihonov je uvidevši da ne postoji mogućnost da zaigra u prvom timu Kojotsa odlučio da se vrati u Rusiju, te je već u oktobru iste godine potpisao ugovor do kraja te sezone (uz mogućnost produžetka) sa ekipom SKA iz Sankt Peterburga. Tokom KHL sezone 2011/12. Tihonov je u regularnom delu sezone odigrao ukupno 42 utakmice na kojima se 17 puta upisivao u listu strelaca, a statistiku je popravio sa još 4 pogotka u 10 utakmica plej-ofa. U septembru 2012. produžio je ugovor sa klubom na još jednu sezonu, a potom u aprilu 2013. potpisao i novi dvogodišnji ugovor sa klubom.

Reprezentativna karijera 

Viktor Tihonov debitovao je za nacionalnu selekciju na svetskom prvenstvu za igrače do 20 godina 2008. na kojem je osvojio bronzanu medalju. Tihonov je na tom turniru ostvario statistiku od 5 golova i dve asistencije u 7 utakmica, što mu je donelo i priznanje za najboljeg napadača, a uvršten je i u idealnu postavu prvenstva. 

Za seniorsku reprezentaciju Rusije na velikim takmičenjima zaigrao je tek na Zimskim olimpijskim igrama 2014. u Sočiju, ali je na tom turniru odigrao svega dve utakmice. Najveći uspeh u reprezentativnoj karijeri ostvario je tri meseca posle Sočija, na Svetskom prvenstvu igranom u Minsku. Rusija je na tom turniru osvojila titulu svetskog prvaka, a Tihonov je zahvaljujući učinku od čak 16 poena (po 8 golova i asistencija) proglašen za najkorisnijeg igrača turnira, a uvršten je i u ideaknu postavu prvenstva.

Povezano 
 Svetsko prvenstvo u hokeju na ledu 2014.
 HK SKA
 Viktor Tihonov

Reference

Spoljašnje veze 

 Igračka statistika na sajtu eliteprospects.com
 Igračka statistika na sajtu The Internet Hockey Database
 Profil na sajtu NHL lige
 Profil na sajtu HK SKA 

Ruski hokejaši na ledu
Ruski olimpijci
Olimpijci na Zimskim olimpijskim igrama 2014.